L-UE qed tieħu passi biex ittejjeb l-aċċess transfruntier għall-evidenza elettronika billi toħloq qafas legali li ser jippermetti li l-ordnijiet ġudizzjarji jiġu indirizzati direttament lill-fornituri ta' servizzi li joperaw fl-UE. Il-Kunsill illum qabel dwar il-pożizzjoni tiegħu dwar id-direttiva dwar il-ħatra ta' rappreżentanti legali għall-finijiet ta' ġbir tal-evidenza fi proċedimenti kriminali. Din id-direttiva ser tkun għodda essenzjali għall-applikazzjoni tar-regolament futur dwar l-ordnijiet ta' produzzjoni u ta' preservazzjoni Ewropej għall-evidenza elettronika f'materji kriminali, li l-Kunsill adotta l-pożizzjoni tiegħu dwaru f'Diċembru li għadda, peress li tistabbilixxi r-regoli għall-ħatra tar-rappreżentanti legali tal-fornituri tas-servizzi, li r-rwol tagħhom huwa li jirċievu u jwieġbu għal dawn l-ordnijiet. Il-ħolqien ta' rappreżentanti legali kien neċessarju minħabba n-nuqqas ta' rekwiżit legali ġenerali li l-fornituri ta' servizzi mhux tal-UE jkunu fiżikament preżenti fl-Unjoni meta jipprovdu servizzi fi ħdan l-Unjoni. Barra minn hekk, ir-rappreżentanti legali maħtura skont din id-direttiva jistgħu jintużaw ukoll għal proċeduri domestiċi. Dan huwa pass importanti lejn aċċess aktar effettiv u aktar rapidu għall-evidenza fi proċedimenti kriminali. Il-ħatra ta' rappreżentanti legali ser tikkostitwixxi komponent ewlieni fil-faċilitazzjoni tal-kooperazzjoni fil-ġbir ta' evidenza elettronika. L-għan tagħna huwa li niżguraw li l-mekkaniżmu l-ġdid jaħdem b'mod effettiv, iżda fl-istess ħin ma jkunx ta' wisq piż, speċjalment għall-SMEs. Jiddispjaċini li dan il-Parlament mhux ser ikun lest li jidħol f'negozjati iżda nittama li l-ħidma tkun tista' titkompla kemm jista' jkun malajr ladarba jiġi elett il-Parlament il-ġdid. Tudorel Toader, Ministru tar-Rumanija għall-Ġustizzja Elementi ewlenin tal-pożizzjoni tal-Kunsill L-elementi ewlenin tal-pożizzjoni tal-Kunsill jinkludu: Il-kriterji għad-definizzjoni tal-post tar-rappreżentanti legali jibqgħu kif inhuma fil-proposta tal-Kummissjoni. Ir-rappreżentanti legali għandhom ikunu f'wieħed mill-istati membri fejn ikun stabbilit il-fornitur ta' servizzi jew fejn joffri s-servizzi; Il-Kunsill enfasizza wkoll li r-rappreżentanti legali għandu jkollhom biżżejjed riżorsi u setgħat biex iwettqu l-kompiti tagħhom; Il-fornituri ta' servizzi u r-rappreżentant legali jistgħu jinżammu responsabbli in solidum għal nuqqas ta' konformità; Ir-rappreżentanti legali jistgħu jintużaw għall- ġbir ta' tipi ta' evidenza barra minn evidenza elettronika, u biex jirċievu talbiet oħra relatati mal-infurzar tal-liġi bħal ordnijiet ta' investigazzjoni Ewropej, mingħajr preġudizzju għall-proċeduri speċifiċi previsti fi strumenti ġuridiċi oħra għall-kooperazzjoni ġudizzjarja f'materji kriminali; Ġew miżjuda arranġamenti speċifiċi sabiex jiġi limitat il-piż fuq l-SMEs . Dawn jinkludu l-possibbiltà għall-SMEs li 'jaqsmu' l-istess rappreżentant legali u li s-sanzjonijiet individwali kontra fornitur ta' servizz għandhom iqisu l-kapaċità finanzjarja tiegħu; Dwar is-sanzjonijiet, it-test jibqa' kif propost mill-Kummissjoni u jipprevedi li s-sanzjonijiet għandhom ikunu effettivi, proporzjonati u dissważivi Lista sħiħa ta' rappreżentanti legali għandha ssir disponibbli għall-pubbliku sabiex jiġi żgurat aċċess faċli mill-awtoritajiet tal-infurzar tal-liġi, prinċipalment permezz, imma mhux biss, tan-Netwerk Ġudizzjarju Ewropew dwar materji kriminali; Il-Kunsill ippreveda skadenza ta' traspożizzjoni ta' 18-il xahar sabiex jiġi żgurat li r-rappreżentanti legali jkunu stabbiliti u operattivi ladarba r-regolament dwar l-evidenza elettronika jidħol fis-seħħ sitt xhur wara. Il-passi li jmiss Il-Kunsill huwa lest li jibda n-negozjati ta' trilogu dwar il-pakkett kollu dwar l-evidenza elettronika hekk kif il-Parlament ikun adotta l-pożizzjoni tiegħu. Dan mhux mistenni li jseħħ qabel l-elezzjonijiet Ewropej li jmiss. Din id-direttiva hija parti mill-pakkett dwar l-evidenza elettronika ppreżentat mill-Kummissjoni f'April 2018. L-objettiv tal-pakkett huwa li jitjieb l-aċċess transfruntier għal evidenza elettronika billi jinħoloq qafas legali għall-ordnijiet ġudizzjarji indirizzati direttament lil fornituri ta' servizzi jew ir-rappreżentanti legali tagħhom fi stat membru ieħor. Id-direttiva tikkomplementa r-regolament dwar l-ordnijiet ta' produzzjoni u ta' preservazzjoni Ewropej għall-evidenza elettronika f'materji kriminali li l-Kunsill adotta l-pożizzjoni tiegħu dwaru f'Diċembru 2018. L-approċċ ġenerali tal-Kunsill dwar id-direttiva dwar regoli armonizzati dwar il-ħatra ta' rappreżentanti legali għall-finijiet ta' ġbir tal-evidenza fi proċedimenti kriminali Regolament dwar l-aċċess transfruntier għal evidenza elettronika: Il-Kunsill jaqbel dwar il-pożizzjoni tiegħu Sit web tal-Kunsill - paġna dwar il-politika dwar aċċess aħjar għall-evidenza elettronika Il-Kummissjoni - Skeda informattiva: Faċilitazzjoni tal-Aċċess għall-evidenza elettronika Ara l-paġna tal-laqgħa